नई दिल्ली- एमजे अकबर ने पत्रकार प्रिया रमानी के खिलाफ मानहानि मामले में बुधवार को अदालत में बयान दर्ज कराए। इस मामले में अगली सुनवाई 12 नवंबर को होगी और इसी दिन गवाहों के बयान दर्ज किए जाएंगे। अकबर पर 16 महिलाओं ने यौन शोषण के आरोप लगाए थे। आरोपों की शुरुआत 8 अक्टूबर को प्रिया रमानी के एक ट्वीट के बाद हुई थी। 17 अक्टूबर को अकबर ने विदेश राज्यमंत्री पद से इस्तीफा दे दिया था।पेशी के बाद अकबर ने कहा- रमानी ने मेरे खिलाफ कई ट्वीट किए थे। इनमें से एक तब मेरी जानकारी में आया जब मैं विदेशी दौरे से वापस भारत लौटा। इन आरोपों ने मेरी छवि को तत्काल नुकसान पहुंचाया था। ये बेबुनियाद आरोप साजिश के तहत मुझ पर लगाए गए थे। मुझ पर मनगढ़ंत घटनाओं के आधार पर हमला किया गया था।